CELEX: 62012TN0492
Language: ro
Date: 2012-11-12 00:00:00
Title: Cauza T-492/12: Acțiune introdusă la 12 noiembrie 2012 — von Storch și alții/Banca Centrală Europeană

2.2.2013   
            
            
               RO
            
            
               Jurnalul Oficial al Uniunii Europene
            
            
               C 32/18
            
         Acțiune introdusă la 12 noiembrie 2012 — von Storch și alții/Banca Centrală Europeană
   (Cauza T-492/12)
   2013/C 32/29
   Limba de procedură: germana
   
      Părțile
   
   
      Reclamanți: Sven A. von Storch (Berlin, Germania) și alți 5 216 (reprezentanți: M. Kerber și B. von Storch, avocați)
   
      Pârâtă: Banca Centrală Europeană
   
      Concluziile
   
   Reclamanții solicită Tribunalului:
   
               —
            
            
               declararea deciziilor Băncii Centrale Europene din 6 septembrie 2012 privind o serie de caracteristici tehnice referitoare la operațiunile monetare cu titluri din Eurosistem pe piețele secundare ale obligațiunilor de stat ca fiind incompatibile cu articolele 123-125 TFUE, precizarea efectelor juridice ale articolului 264 TFUE și interzicerea continuării punerii în executare;
            
         
               —
            
            
               declararea Deciziei Băncii Centrale Europene din 6 septembrie 2012 privind măsuri suplimentare pentru a conserva disponibilitatea garanțiilor în vederea menținerii accesului partenerilor la operațiunile de lichiditate ale Eurosistemului ca fiind incompatibilă cu articolele 123-125 TFUE, precizarea efectelor juridice ale articolului 264 TFUE și interzicerea continuării punerii în executare,
            
         
               —
            
            
               obligarea pârâtei la plata cheltuielilor de judecată în temeiul articolului 87 alineatul (2) din Regulamentul de procedură.
            
         
      Motivele și principalele argumente
   
   În susținerea acțiunii, reclamanții invocă următoarele motive:
   
               1.
            
            
               Decizia atacată ar încălca articolele 123-125 TFUE. În acest sens, reclamanții susțin că articolul 123 TFUE interzice monetizarea datoriilor publice ale statelor și că această interdicție este aplicabilă, după cum rezultă din Regulamentul (CE) nr. 3603/93 (1), atât în ceea ce privește piața primară, cât și cea secundară.
            
         
               2.
            
            
               Mai mult, BCE ar încălca articolul 127 TFUE. Reclamanții afirmă că mandatul privind politica monetară al BCE ar urmări stabilitatea prețurilor. Prin punerea în executare a măsurilor, BCE ar practica însă o politică fiscală acționând ultra vires.
            
         
               3.
            
            
               În plus, deciziile atacate ar fi incompatibilă cu Protocolul (nr. 27) privind piața internă și concurența (2) coroborat cu articolul 51 TUE. În opinia reclamanților, achiziția de titluri de stat emise de statele aflate în dificultate ar constitui o intervenție directă pe un segment de piață caracterizat printr-o ofertă excedentară. Această achiziție ar constitui o reducere artificială a ofertei cu efecte corelative asupra randamentului acestor titluri, fapt contrar principiului concurenței loiale.
            
         
               4.
            
            
               BCE ar acționa cu încălcarea dispozițiilor articolului 130 TFUE coroborate cu cele ale articolului 7 din Statutul SEBC/BCE (3) întrucât Președintele BCE s-ar fi lăsat constrâns să adopte deciziile atacate.
            
         
               5.
            
            
               Achiziția obligațiunilor de stat care ar fi motivată de considerații de politică fiscală, iar nu de politică monetară, și care nu ar servi pentru a asigura stabilitatea prețurilor ar afecta piețele și ar pune astfel în pericol încrederea într-o politică monetară independentă. Potrivit reclamanților, din cadrul normativ al Uniunii monetare europene ar rezulta un drept subiectiv în cazul în care există comportamente vădit contrare stabilității care ar încălca în special articolele 123 și 125 TFUE.
            
         
      (1)  Regulamentul (CE) nr. 3603/93 al Consiliului din 13 decembrie 1993 de precizare a definițiilor necesare aplicării interdicțiilor menționate la articolele 104 și 104b alineatul (1) din tratat (JO L 332, p. 1, Ediție specială, 10/vol. 1, p. 27).
   
      (2)  JO C 83, p. 309.
   
      (3)  Protocolul (nr. 4) privind Statutul Sistemului European al Băncilor Centrale și al Băncii Centrale Europene (JO C 83, p. 230).